Hobro IK har underskrevet en etårig aftale med Gökcan Kaya, der kommer til klubben fra Randers FC.

Hobro IK har gjort transfervinduets første indkøb. Klubben har - efter at have givet slip på Mikkel Thygesen, samt forlænget aftalerne med Mads Jessen og anfører Mads Justensen - skrevet under på en etårig aftale med Gökcan Kaya, der kommer til klubben fra Randers FC. - Gökcan Kaya er en teknisk dygtig spiller med et stort udviklingspotentiale. Han er en spændende spiller, som vi har fulgt i nogle år og nu glæder os til at stifte nærmere bekendtskab med, siger sportschef Jens Hammer Sørensen. Gökcan Kaya er 19 år og skrev som 16-årig under på en treårig ungdomskontrakt med Randers, men det er altså Hobro, der nu indlemmer ham i Superliga-truppen. - Jeg glæder mig til at komme til Hobro IK og blive en del af det spændende projekt, som klubben har igangsat. Personligt håber jeg at kunne få mit gennembrud i Hobro og samtidig suge en masse erfaring til mig, siger Gökcan Kaya selv i en pressemeddelelse.